KOMMISSIONENS FORORDNING (EF) Nr. 2519/98 af 24. november 1998 om ændring af forordning (EF) nr. 1249/96 om gennemførelsesbestemmelser til Rådets forordning (EØF) nr. 1766/92 for så vidt angår importtold for korn

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn (1), senest ændret ved Kommissionens forordning (EF) nr. 923/96 (2), særlig artikel 10, stk. 4, og

ud fra følgende betragtninger:

Bestemmelserne om toldbehandlingen af korn importeret til Fællesskabet er fastsat ved Kommissionens forordning nr. 1249/96 (3), senest ændret ved forordning (EF) nr. 2092/97 (4);

erfaringerne med anvendelsen af bestemmelserne i forordning (EF) nr. 1249/96 viser, at det vil være hensigtsmæssigt at justere denne tekst for at gøre visse bestemmelser mere præcise og lettere at anvende, navnlig for så vidt angår tekniske aspekter vedrørende den repræsentative cif-importpris, der skal anvendes ved beregningen af importtolden for hård hvede med et indhold af glasset korn på mellem 60 og 73 %; forordning (EF) nr. 1249/96 bør derfor ændres; for at de erhvervsdrivende ikke skal få problemer, gælder disse ændringer udelukkende for de importlicenser, der udstedes fra datoen for nærværende forordnings ikrafttræden;

Forvaltningskomitéen for Korn har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

I forordning (EF) nr. 1249/96 foretages følgende ændringer:

1) Artikel 4, stk. 1 og 2, affattes således:

»1. Ved fastlæggelsen af de repræsentative cif-importpriser, der er omhandlet i artikel 10, stk. 2, i forordning (EØF) nr. 1766/92, anvendes nedenstående elementer for blød hvede af høj, middel og lav kvalitet, hård hvede af høj og middel kvalitet, majs og andre foderkerner:

a) den repræsentative børsnotering på markedet i USA

b) de kendte (positive eller negative) handelspræmier (»premiums and discounts«), der er knyttet til denne notering på markedet i USA på noteringsdagen, og for hård hvede, navnlig de handelspræmier, der er knyttet til grynkvaliteten

c) omkostningerne ved søtransport mellem USA (Den Mexicanske Golf eller Duluth) og Rotterdams havn for et fartøj med en kapacitet på mindst 25 000 tons.

Kommissionen fastslår hver arbejdsdag:

- det i litra a) omhandlede element på grundlag af de i bilag II anførte referencekvaliteter

- de i litra b) og c) omhandlede elementer på grundlag af offentligt tilgængelige oplysninger. For hård hvede af middel kvalitet anvendes dog en negativ præmie (»discount«) på 10 ECU pr. ton i henhold til litra b).

2. De repræsentative cif-importpriser for indførsler af byg, majs, blød hvede og hård hvede - i de to sidstnævnte tilfælde for hver enkelt standardkvalitet - er summen af de i stk. 1, litra a), b) og c) nævnte elementer, som Kommissionen har fastslået i overensstemmelse med stk. 1, andet afsnit.

De repræsentative cif-importpriser for byg, majs, blød hvede og hård hvede - i de to sidstnævnte tilfælde for hver enkelt standardkvalitet - der indføres:

- ad landjorden, flodvejen, eller

- ad søvejen i fartøjer, der ankommer til Fællesskabet fra en havn ved Middelhavet, Sortehavet eller Østersøen

nedsættes dog med 10 ECU/ton. I så fald finder de i artikel 2, stk. 4, fastsatte importtoldnedsættelser ikke anvendelse.

For blød hvede af middel eller lav standardkvalitet kan Kommissionen, hvis tredjelande i forbindelse med eksport til et europæisk land eller til ikke-europæisk land i Middelhavsområdet yder støtte til verdensmarkedspriserne, tage hensyn til denne støtte ved fastsættelsen af den repræsentative cif-importpris i EF.«

2) Bilag I affattes som angivet i bilaget til nærværende forordning.

3) Artikel 6, stk. 1, sidste afsnit, affattes således:

»Varen klassificeres i den standardkvalitet, for hvilken alle de i bilag I omhandlede klassifikationskriterier er opfyldt. Dog er importtolden for hård hvede henhørende under KN-kode 1001 10 den samme som den, der gælder for blød hvede af lav kvalitet, når kvaliteten er lavere end den kvalitet, der er defineret i bilag I for hård hvede af middel kvalitet.«

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 24. november 1998.

På Kommissionens vegne

Franz FISCHLER

Medlem af Kommissionen

(1) EFT L 181 af 1. 7. 1992, s. 21.

(2) EFT L 126 af 24. 5. 1996, s. 37.

(3) EFT L 161 af 29. 6. 1996, s. 125.

(4) EFT L 292 af 25. 10. 1997, s. 10.

BILAG

»BILAG I

>TABELPOSITION>

>TABELPOSITION>